এছাড়া উভয়পরে মেহমান ও সকল বরযাত্রীর ভুড়িভোজনের পর পরই সকলের খাবারের উপযোগী পর্যাপ্ত পরিমাণ পান সুপারি অবশ্যই সাথে নিয়ে যেতে হয়। বাসর ঘরে বর কনেকে ও ভাবীদেরকে মিস্টিপানের  খিলি পরিবেশনের রেওয়াজ আজও সিলেটাঞ্চলে ব্যাপকভাবে প্রচলিত। প্রেমিকা তার প্রেমিককে পানের খিলি উপহার দিয়ে প্রেম নিবেদনের একটা সুযোগ খুজতেও শুনা যায়। বিয়ের আড়াইদিন পরে নতুন বর যখন কনে নিয়ে শ্বশুড় বাড়িতে আড়াইদিন অবস্থানের উদ্দেশ্যে যান তখন প্রথমে শরবত ও বাহারী পদের নাস্তা ও চা পরিবেশনের পর শালা শালী পান্দান নিয়ে হাজির হয় নতুন দুলাভাইয়ের সামনে। শুরু হয়ে যায় দুলাভাইকে হেনস্থা করার জন্য পানের পই ভাঙ্গানোর খেল। পান খাও পন্ডিত ভাই কথা মাতো টারে, এই পান জন্ম লইছে কোন পরিস্থানে, এই পানের বয়ান যদি না কইতায় পারো, ছাগল  হইয়া চাবাইবায় শেওরার পাতা। উত্তর দিতে ব্যর্থ হলে বর ও সাথীদেরকে ছাগল উপমা দেয়া হয়।